Prif Swyddogion Cyllid

19 Hydref 2022

Annwyl Gydweithiwr

**SETLIAD GRANT CYNNAL REFENIW 2023-24:**

## ASESIADAU GWARIO SAFONOL

**Gwirio data heb fod yn ariannol ar gyfer cyfrifo asesiadau gwario safonol (SSAs)**

Mae gan Lywodraeth Cymru y pŵer i gasglu gwybodaeth anariannol gan awdurdodau lleol a’i defnyddio i gyfrifo asesiadau gwario safonol (SSAs).  Mewn partneriaeth â Chymdeithas Llywodraeth Leol Cymru, cytunwyd y dylid rhoi cyfle i awdurdodau lleol graffu ar y data heb fod yn ariannol a ddefnyddir er mwyn sicrhau ei fod mor gywir ac mor ddibynadwy ag sy'n bosibl.

**Crynodeb o’r broses wirio**

Fel bod modd ichi lawrlwytho’r wybodaeth, byddwn yn cyhoeddi’r data di-ariannol ar Wefan Llywodraeth Cymru. Cyflawnir y broses o wirio’r data mewn dau gylch. Dylai’r ddata fod ar gael i'w lawrlwytho o **19 Hydref 2022** ymlaen. Eleni, fel y llynedd, yr ydym wedi cyfuno'r cylchau cyntaf a'r ail o’r broses gwirio, oherwydd amseriad disgwyliedig y gyllideb.

Ni ddylid defnyddio’r broses wirio hon i roi sylw i amcangyfrifon sydd wedi eu cyhoeddi eisoes os yw’r newidiadau dan sylw yn rhai mân. Yn hytrach, nod y broses yw sicrhau bod unrhyw gamgymeriadau sylweddol yn y data heb fod yn ariannol, neu newidiadau o bwys iddynt, yn cael eu nodi cyn cyhoeddi’r Setliad Llywodraeth Leol.

**Y weithdrefn**

Gofynnwn i chi fynd i’n gwefan, lawrlwytho’r daenlen ddata a chraffu ar y data heb fod yn ariannol sy’n gysylltiedig â’ch awdurdod chi.  Mae’r data ar ffurf taenlen ac mae’n cynnwys setiau data ar gyfer pob un o’r 22 awdurdod lleol.  Hefyd, mae tablau sy’n cynnwys data sy’n gysylltiedig â’r ddwy blynedd data diwethaf.  Rydym wedi cynnwys y tablau at ddibenion cymharu yn unig.

Hefyd, i gyd-fynd â’r data, mae nodyn ar y wefan sy’n disgrifio’r data yn fwy manwl.  Mae’n rhaid cwblhau’r gwaith o wirio cylch ddata erbyn **11 Tachwedd 2022,** a byddem yn gwerthfawrogi pe gallech ddychwelyd y ffurflenni atom cyn gynted ag sy’n bosibl cyn y dyddiad hwn.

A fyddech cystal â llenwi’r ffurflen ddilysu a’i dychwelyd atom ni dros ebost.  Os oes gennych unrhyw gwestiynau ynghylch y data, nodwch hwy ar y ffurflen ymholiadau a’i hanfon yn ôl i’r cyfeiriad e-bost canlynol [LGFPSettlement@llyw.Cymru](mailto:LGFPSettlement@llyw.Cymru)

Er nad oes ymrwymiad ffurfiol arnoch chi i gymryd rhan yn yr ymarfer hwn, fe’i hystyrir yn rhan bwysig o’r broses ymgynghori ar setliad refeniw Cymru ac yn y pen draw, y broses o gyfrifo asesiadau gwario safonol (SSAs).

**Disgyblion Ysgolion Annibynnol**

Hefyd, gofynnwn i chi roi gwybod i ni am unrhyw ddisgyblion a gaiff eu haddysgu mewn ysgolion annibynnol i ddisgyblion sydd heb ddatganiad o anghenion addysgol arbennig (ac eithrio ysgolion arbennig) y mae eich awdurdod yn talu ffioedd dysgu llawn ar eu cyfer fel y’i cofnodir ar Alldro Refeniw. Ni ddylid cynnwys disgyblion sydd wedi eu cynnwys yn y casgliadau data cyfrifiad ysgol flynyddol ar lefel disgybl (CYBLD) na'r disgyblion sy'n derbyn addysg heblaw yn yr ysgol (disgyblion EOTAS). Dylid darparu’r wybodaeth mewn perthynas â’ch sefyllfa ym mis **Ebrill** **2022** a dylid ei rhannu rhwng y grwpiau blwyddyn canlynol:

* disgyblion yng ngrŵp blwyddyn derbyn neu yng ngrŵp blwyddyn M2 (mewn un ai ysgolion meithrin neu ysgolion cynradd),
* disgyblion ysgolion cynradd yng ngrwpiau blwyddyn 1 ac uwch,
* disgyblion ysgolion uwchradd yng ngrwpiau blwyddyn 10 ac 11, 7-11 a 12-14.

Rhoddir credyd i’r disgyblion hyn yn uniongyrchol yn yr Asesiadau Gwario Safonol (SSAs) ac felly mae’n bwysig iawn y darperir yr wybodaeth, hyd yn oed os sero, er mwyn sicrhau bod yr amcangyfrifon yn gywir.  A fyddech cystal â nodi’r ffigurau i ni ar y ffurflen ymholiadau.  **Oni bai eich bod yn nodi’n wahanol, byddwn yn cymryd yn ganiataol nad oes gennych ddisgyblion sy’n perthyn i’r categori hwn.**

**Gellir cael hyd i’r data di-ariannol, y nodyn data, y ffurflen wirio a’r ffurflenni ymholiadau trwy glicio ar y ddolen isod:**

<https://llyw.cymru/setliad-refeniw-chyfalaf-llywodraeth-leol-gwiriadau-dilysu-2023-i-202>4

Yr wyf yn sylweddoli bod hyn yn golygu gwaith ychwanegol ar adeg brysur, ond mae’n siŵr y byddwch yn deall yr angen i feddu ar ddata cywir i’w defnyddio ar unwaith. Diolch i chi am eich cydweithrediad yn y mater hwn.

Yn gywir,

James Koe

Polisi Cyllid Llywodraeth Leol a Chynaliadwyedd